b"\n_START_ARTICLE_\nBatalla d'Al-Fule\n_START_SECTION_\nContext\n_START_PARAGRAPH_\nEl maig del 1182, Salad\xc3\xad enva\xc3\xad el Regne de Jerusalem, per la ruta d'Elat, passant per Transjord\xc3\xa0nia i Galilea. Durant l'estiu, les tropes del rei Baldu\xc3\xad IV de Jerusalem li oferiren resist\xc3\xa8ncia amb \xc3\xa8xit en la batalla del castell de Belvoir; per\xc3\xb2 els territoris dels  croats, quedaren en un estat precari amb les incursions efectuades pels sarra\xc3\xafns. Al setembre del 1183, Baldu\xc3\xad IV, ja no podia assumir les funcions com a monarca a causa de la seva malaltia, la lepra. Guiu de Lusignan, que s'havia casat amb la germana del rei, Sibil\xc2\xb7la, el 1180, fou nomenat regent del petit Baldu\xc3\xad V.\n_START_SECTION_\nCampanya setembre-octubre del 1183\n_START_PARAGRAPH_\nEl 24 d'agost del 1183, Salad\xc3\xad torn\xc3\xa0 a Damasc, havent conquerit Alep, mentre una altra part del seu ex\xc3\xa8rcit havia efectuat noves conquestes a Mesopot\xc3\xa0mia que integraria al seu imperi. Al setembre engeg\xc3\xa0 una campanya d'invasi\xc3\xb3 per conquerir totalment el Regne de Jerusalem. En travessar el riu Jord\xc3\xa0, la host ai\xc3\xbabida arras\xc3\xa0 la ciutat abandonada de Baisan. Continuant cap a l'oest, remuntant per la vall de Jizreel, Salad\xc3\xad establ\xc3\xad el seu campament a prop d'unes deus que hi havia a uns 8\xc2\xa0km al sud-est d'Al-Fule. Al mateix temps, el cap dels musulmans envi\xc3\xa0 nombroses tropes a assolar la rodalia efectuant tant de mal en les propietats com fos possible. Destru\xc3\xafren les viles de Jenin i Afrabala, atacaren el monestir del Mont Tabor i acabaren amb el contingent cristi\xc3\xa0 de Kerak._NEWLINE_Guiu de Lusignan apleg\xc3\xa0 un ex\xc3\xa8rcit de croats a Seforis i envi\xc3\xa0 uns guaites a cercar informaci\xc3\xb3 sobre la ruta de l'invasor. Quan els exploradors tornaren, decid\xc3\xad instal\xc2\xb7lar el seu campament a prop del petit castell de La F\xc3\xa8ve (Al-Fule). Al seu ex\xc3\xa8rcit s'havien afegit voluntaris que havien arribat a Terra Santa com a pelegrins i tamb\xc3\xa9 navegants italians, en total feien un grup d'uns 1.300 a 1.500 cavallers, 1.500 turcoples i m\xc3\xa9s de 15.000 en infanteria. Es deia que era l'ex\xc3\xa8rcit m\xc3\xa9s nombr\xc3\xb3s aplegat fins al moment per defensar els estats llatins.\n_START_SECTION_\nLa batalla\n_START_PARAGRAPH_\nL'ex\xc3\xa8rcit croat avan\xc3\xa7ava cap als punts on sabien que trobarien aigua, a Ain Jalut (el mateix lloc on els musulmans tindrien una decisiva vict\xc3\xb2ria sobre els mongols, el 1260) i a Tubania (Ain Tuba'un). La formaci\xc3\xb3 exacta no s'ha pogut reconstruir, tan sols se sap que els llancers de la infanteria i els arquers mantingueren els arquers a cavall del b\xc3\xa0ndol musulm\xc3\xa0 a dist\xc3\xa0ncia mentre la cavalleria dels croats llan\xc3\xa7aven c\xc3\xa0rregues contra els que gosaven aproximar-se. Els cronistes musulmans narren com els mamelucs de Salad\xc3\xad, comandats per Jorduk an-Nuri i Jawili hagueren de superar un inesperat atac per part dels croats, per\xc3\xb2 cercaren refugi en la base de la muntanya, on es feren forts i els croats s'hagueren de retirar. Com havia passat en la Xaizar el 1111 i a Belvoir el 1182 no va arribar a haver un enfrontament obert, sin\xc3\xb3 que fou una t\xc3\xa0ctica de desgast, amb atacs perpretats en diverses ocasions seguits de retirades._NEWLINE_Incapa\xc3\xa7os d'aturar els croats o de provocar una batalla oberta, Salad\xc3\xad trasllad\xc3\xa0 el seu ex\xc3\xa8rcit des de la zona del naixement dels torrents, cap a la part baixa del curs d'aigua. L'ex\xc3\xa8rcit croat acamp\xc3\xa0 llavors a la vora de les deus i romangu\xc3\xa9 passiu durant vuit dies, evitant entrar en batalla. Els sarra\xc3\xafns provaren d'incitar els croats en combat, interceptant els combois de subministraments dels croats. At\xc3\xa8s que els croats de Terra Santa havien portat provisions per nom\xc3\xa9s tres dies i els pelegrins i mariners no n'havien portat cap, la situaci\xc3\xb3 aviat esdevingu\xc3\xa9 cr\xc3\xadtica. Amb gran sort els soldats cristians trobaren gran quantitat de peix a Ain Tuba'un i aix\xc3\xad escaparen de morir de fam fins que un dels combois reeix\xc3\xad en travessar la l\xc3\xadnia enemiga._NEWLINE_Salad\xc3\xad es trasllad\xc3\xa0 despr\xc3\xa9s cap al Mont Tabor, on volia preparar una emboscada, refiant que els croats el seguirien, per\xc3\xb2 Guiu orden\xc3\xa0 una retirada cap a La F\xc3\xa8ve. Durant aquest trasllat, l'ex\xc3\xa8rcit ai\xc3\xbabida torn\xc3\xa0 a assetjar els croats per\xc3\xb2 no aconseguiren tallar-los el pas. Salad\xc3\xad, que tamb\xc3\xa9 estava esc\xc3\xa0s de subministraments don\xc3\xa0 per acabada la campanya. En saber que salad\xc3\xad abandonava, Guiu es retir\xc3\xa0 cap a la seva base de Seforis.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEn el context de la pol\xc3\xadtica a llarg termini de Guiu, va ser un \xc3\xa8xit, ja que trenc\xc3\xa0 els plans d'invasi\xc3\xb3 de Salad\xc3\xad evitant que captur\xc3\xa9s cap castell i mantenint el seu ex\xc3\xa8rcit sense gaires baixes. Per\xc3\xb2 com havia passat el 1182, els atacs dels sarra\xc3\xafns havien causat for\xc3\xa7a mal als conreus i les viles. Guiu fou durament criticat per no entrar en batalla oberta quan estava en possessi\xc3\xb3 d'un ex\xc3\xa8rcit tan nombr\xc3\xb3s. Altres, principalment els barons natius dels estats croats com Raimon III de Tr\xc3\xadpoli, estaven d'acord amb la seva prud\xc3\xa8ncia. Ho justificaven dient que l'ex\xc3\xa8rcit de Salad\xc3\xad estava posicionat en un terreny abrupte i que aix\xc3\xb2 havia fet impossible un atac per part de la cavalleria dels croats. Poc despr\xc3\xa9s d'aquesta batalla, Guiu perd\xc3\xa9 l'estatus de regent. _NEWLINE_La seg\xc3\xbcent vegada que Guy comandaria un gran ex\xc3\xa8rcit, tindria present les severes cr\xc3\xadtiques per evitar la batalla oberta el 1183. L'ocasi\xc3\xb3 es torn\xc3\xa0 a presentar el 1187, en la batalla de les Banyes de Hattin."